钦定古今图书集成/理学汇编/学行典/第152卷 > 高柴
## 钦定古今图书集成/理学汇编/学行典/第152卷 > 高柴

按《家语七十二弟子解》：“高柴，齐人，高氏之别族，字子
羔，少孔子四十岁，长不过六尺，状貌甚恶，为人笃孝
有法正。少居鲁，见知名于孔子之门，仕为武城宰。”
《致思篇》：“季羔为卫之士师，刖人之足。俄而卫有蒯聩
之乱，季羔逃之走郭门，刖者守门焉。谓季羔曰：‘彼有
𡙇’。季羔曰：‘君子不逾’。”又曰：“‘彼有窦’。季羔曰：‘君子不隧’。”
又曰：“于此有室。”季羔乃入焉。既而追者罢。季羔将去，
谓刖者：“‘吾不能亏主之法，而亲刖子之足矣。今我在
难，此正子之报怨之时，而逃我者三，何故’？刖者曰：‘断
足固我之罪，无可奈何。曩者君治臣以法，令先人后
臣，欲臣之免也，臣知之。狱决罪定，临当论刑，君愀然
不乐，见君颜色，臣又知之。君岂私臣哉’？”天生君子，其
道固然，此臣之所以悦君也。孔子闻之曰：“善哉为吏，
其用法一也。思仁恕则树德，加严暴则树怨。公以行
之，其子羔乎！”

《庙制》篇：“卫将军文子将立三军之庙于其家，使子羔
访于孔子。子曰：‘公庙设于私家，非古礼之所及，吾弗
知’。子羔曰：‘敢问尊卑上下，立庙之制，可得而闻乎’？孔
子曰：‘天下有王，分地建国，置都立邑，设庙祧坛，𫮃而
祭之，乃为亲疏多少之数。是故天子立七庙，三昭三
穆，与太祖之庙七：曰太庙，有一坛，有一𫮃，曰考庙，曰
王考庙，曰皇考庙，曰显考庙，曰祖考庙’”，皆月祭之。远
庙为祧，有二祧，享尝乃止。去祧为坛，去坛为𫮃，坛𫮃
有祷焉祭之，无祷乃止。去𫮃为鬼。诸侯立五庙，二昭
二穆，与太祖之庙五，曰祖考庙，有一坛一𫮃，曰考庙，
曰王考庙，曰皇考庙，皆月祭之。显考庙，祖考庙，享尝
乃止。去祖为坛，去坛为𫮃，坛𫮃有祷焉祭之，无祷乃
止。去𫮃为鬼。《大夫》立三庙，一昭一穆，与太祖之庙三，
曰皇考庙，有一坛，考庙，月祭王考庙，皇考庙为始祖
庙，享尝乃止。显考无庙，有祷焉，为坛祭之，去坛为鬼。
适士二庙，曰王考庙，有一坛，曰考庙，曰王考庙，享尝
乃止。皇考无庙，有祷焉，为坛祭之，去坛为鬼。《官师》一
庙，曰考庙，王考无庙“而祭之，去王考为鬼，庶人无庙，
四时祭于寝。此自有虞以至于周之所不变也。凡四
代帝王之所谓郊者，皆以配天；其所谓禘者，皆五年
大祭之所及也。应为太祖者，则其庙不毁。不及太祖，
虽在禘郊，其庙则毁矣。古者祖有功而宗有德，谓之
祖宗者，其庙皆不毁。”子羔问曰：“《祭典》云：‘昔有虞氏祖
颛顼而宗尧，夏后氏亦祖颛顼而宗禹，殷人祖契而
宗汤，周人祖文王而宗武王。此四祖四宗，或乃异代，
或其考祖之有功德，其庙可也。若有虞宗尧，夏祖颛
顼，皆异代之有功德者也，亦可以存其庙乎’？”孔子曰“善！如汝所问也。如殷周之祖宗，其庙可以不毁。其他
祖宗者，功德不殊，虽在殊代，亦可以无疑”矣。《诗》云：“蔽
芾甘棠，勿翦勿伐，召伯所憩。”周人之于召公也，爱其
人，犹敬其所舍之树，况祖宗其功德，而可以不尊奉
其庙焉。

按《左传哀公十五年》：卫孔圉取大子。蒯聩之姊生悝。
孔氏之竖浑。良夫长而美，孔文子卒，通于内。大子在
戚，孔姬使之焉。大子与之言曰：“‘苟使我入获国，服冕
乘轩三死，无与与之盟’。为请于伯姬。”闰月，良夫与大
子入舍于孔氏之外圃，昏二人蒙衣而乘，寺人罗御
如孔氏。孔氏之老栾宁问之，称姻妾，以告，遂入适伯
姬氏。既食，孔伯姬杖戈而先。大子，与五人介舆豭从
之，迫孔悝于厕。彊盟之，遂劫以登台。栾宁将饮酒，炙
未熟，闻乱，使告季子召获驾乘车，行爵食炙，奉。卫侯
辄来奔。季子将入，遇子羔将出，曰：“门已闭矣。”季子曰：
“吾姑至焉。”子羔曰：“弗及，不践其难。”季子曰：“食焉，不避
其难。”子羔遂出。子路入，及门，公孙敢门焉。曰：“无入为
也？”季子曰：“是公孙也，求利焉而逃其难。由不然，利其
禄，必救其患。”有使者出，乃入，曰：“大子焉用孔悝？虽杀
之，必或继之。”且曰：“大子无勇，若燔台半，必舍孔叔。”大
子闻之，惧，下石乞、盂黡敌子路，以戈击之，断缨。子路
曰：“君子死，冠不免。”结缨而死。孔子闻卫乱，曰：“柴也其
来，由也死矣。”

哀公十七年，公会齐侯盟于蒙。孟武伯相齐侯，稽首，
公拜。齐人怒，武伯曰：“非天子，寡君无所稽首。”武伯问
于高柴曰：“诸侯盟，谁执牛耳？”季羔曰，鄫衍之役，吴公
子姑曹；发阳之役，卫石魋。武伯曰：“然则彘也。”

按《史记仲尼弟子列传》：高柴，字子羔，少孔子三十岁。
子羔长不盈五尺，受业孔子，孔子以为愚。子路使子
羔为费郈宰，孔子曰：“‘贼夫人之子’！子路曰：‘有民人焉，
有社稷焉，何必读书然后为学’？孔子曰：‘是故恶夫佞
者’。”

按《阙里志》：“高柴，唐赠共城伯，宋封共城侯。”